DA Den Europæiske Unions Tidende C 310/4

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 310/03

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»TOMA PIEMONTESE«

EF-nr.: IT-PDO-0117-01074 – 3.1.2013

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☐

—

☒

—

☐

—

☒

—

☐

—

☒

2. Type ændring(er)

—

☐

—

☒

—

☐

—

☐

3. Ændring(er)

Varebeskrivelse

For at forbedre forbrugeroplysningen er udtrykket »delvist opvarmet« blevet fjernet; ifølge den nuværende varespecifikation er den delvise opvarmning ikke obligatorisk, hvilket risikerer at vildlede forbrugeren med hensyn til produktets art.

Det bør desuden præciseres, at de angivne dimensioner og den angivne vægt svarer til de minimumsværdier, der registreres i begyndelsen af modningsfasen, idet disse værdier falder efter lange modningsperioder.

Eftersom ostens vægt falder i løbet af modningsperioden, anses det — for at sikre en ensartet kontrol af produktet — for hensigtsmæssigt at nævne, at de angivne dimensioner og den angivne vægt svarer til minimumsmodningsperioden. Af den grund er det nødvendigt at ændre værdierne vedrørende produktets maksimale vægt fra 8 til 9 kg.

Derudover er der foretaget forbedringer af beskrivelsen af ostemassen for den type, som fremstilles af letmælk, der — som det er præciseret i varebeskrivelsen — går fra elastisk til halvhård i løbet af modningsprocessen.

Med henblik på at give forbrugeren pålidelig information er det blevet præciseret, at skorpen ikke er spiselig.

Produktionsmetode

Ifølge varespecifikationen skal den mælk, der bruges til fremstilling af de to typer »Toma Piemontese«, stamme fra mindst to på hinanden følgende malkninger og i givet fald, for så vidt angår ost fremstillet af sødmælk, fra én malkning. I henhold til den nye formulering skal den mælk, der anvendes til fremstilling af de i artikel 2 i varespecifikationen angivne typer, stamme fra en eller flere malkninger.

Efter indførelsen af automatisk malkning kan antallet af daglige på hinanden følgende malkninger øges. Ud fra et teknisk og videnskabeligt synspunkt ændrer anvendelsen af automatiske malkesystemer ikke mælkens kendetegn; dens sammensætning er statistisk sammenlignelig med den, der opnås ved traditionel malkning, for så vidt angår fedtindhold (gram fedtstof/dag) og proteinindhold (gram protein/dag).

Køernes sundhed kan endda vise sig at blive forbedret, idet disse systemer fjerner den stress, der i perioder med høj mælkeydelse er forbundet med kun to malkninger. Muligheden for at producere større mængder mælk pr. dag gør også, at køernes yver og patter udsættes for mindre belastning, at mælkens mikrobiologiske kvalitet forbedres, og at forekomsten af mastitis mindskes.

Da den nuværende varespecifikation ikke indeholder oplysninger om, hvorvidt mælken skal være rå eller varmebehandlet, bør det præciseres, at der kan anvendes begge typer mælk.

Det præciseres, at den tid, der er afsat til mælkens hviletid i beholder, er beregnet ud fra det tidspunkt, hvor mælken hældes i beholderen. For så vidt angår den delvise skumning, der anvendes i forbindelse med den type ost, som fremstilles af letmælk, præciseres det, at den kan foregå enten ved afskumning eller mekanisk.

Muligheden for at tilsætte mælken mælkesyrebakterier og/eller naturlige mælkesyrekulturer tilføjes i varespecifikationen. Denne tilføjelse er nødvendig, eftersom de generelt bedre mikrobiologiske karakteristika for mælk, der er registreret i de seneste år, har mindsket antallet af bakterier i mælken betydeligt, hvilket i visse tilfælde har givet problemer i koagulerings- og modningsfasen. Med henblik på at afhjælpe disse problemer anvendes der undertiden mælkesyrebakterier og/eller naturlige mælkesyrekulturer som starterkulturer for at opnå det syreindhold, der er nødvendigt for at forbedre koaglets konsistens.

Derudover hæves mælkens maksimale koaguleringstemperatur, der i den nuværende varespecifikation er på 35 °C, til 38 °C, fordi mælkesyrebakterierne og de naturlige mælkesyrekulturer udvikler sig bedst ved en koaguleringstemperatur på ca. 38 °C (hvilket svarer til mælkens temperatur på malketidspunktet).

Mælkens syreindhold, der i den nuværende varespecifikation er angivet i SH, skal angives i pH. Denne ændring gør det muligt at anvendes en mere præcis og hensigtsmæssig indikator, som giver en sikrere måling og dermed bedre resultater.

Koaguleringstiden er i varespecifikationen angivet til 30-40 minutter. Det skønnes hensigtsmæssigt blot at angive den øverste grænse på 40 minutter, da koaguleringstiden varierer afhængigt af mælkens temperatur og mængden af koagel. Derudover skønnes det hensigtsmæssigt, for det tilfælde, hvor koaglet efterfølgende opvarmes, blot at angive den maksimale temperatur på 48 °C og fjerne den nedre grænse. Erfaringen og data indsamlet gennem de seneste år viser, at koaguleringstiden nogle gange er på under 30 minutter, og at det ikke altid for at opnå karakteristikaene for koaglets konsistens er nødvendigt at opvarme den og/eller opnå den angivne minimumstemperatur. Det er således mere hensigtsmæssigt at lade ostemageren, som besidder den nødvendige erfaring og faglighed, træffe afgørelse om temperaturer og koaguleringstid på grundlag af forskellige faktorer.

Saltningen i saltlage, som på nuværende tidspunkt er angivet til 24-48 timer, kan ofte give anledning til problemer, navnlig for så vidt angår mindre stykker, fordi de angivne grænser kan give anledning til overdreven saltning. I denne henseende bør der kun angives en øvre grænse på 48 timer, hvilket sikrer, at produktet saltes på en passende måde.

For så vidt angår modningsfasen, er værdierne for luftfugtighed og temperatur blevet ændret.

I den nuværende varespecifikation er luftfugtigheden angivet til ca. 85 %. Denne værdi, som producenterne altid har betragtet som en gennemsnitsværdi, har i årenes løb givet anledning til fortolkningsproblemer. Det er således blevet besluttet at præcisere ordet »ca.« ved at angive, at denne værdi kan være forbundet med sæsonudsving på plus/minus 13 %.

For så vidt angår temperaturen, forekommer det mere hensigtsmæssigt at fastsætte en maksimumværdi, således at det nuværende interval på »6-10 °C« erstattes af en maksimal temperatur på 13 °C.

Disse ændringer sikrer en bedre styring af produktets modningsfase og tager navnlig højde for de forhold, der gør sig gældende i lokaler uden maskinel udluftning, som således er forbundet med sæsonudsving.

Mærkning

Med henblik på at sikre autenticiteten af den »Toma Piemontese«-ost, der markedsføres, og gøre det muligt at identificere den skønnes det nødvendigt at fastsætte, at oprindelsesmærket skal anbringes midt på en af de flade overflader.

Andet

Foder

Varespecifikationen indeholder ikke oplysninger om, hvor stor en del af foderet, der skal stamme fra det afgrænsede produktionsområde, og det præciseres derfor for at fremhæve tilknytningen til det geografiske område, at malkekøernes basisfoder består af grøntfoder og/eller konserveret grøntfoder, eventuelt med tilskud, der hovedsagelig (50 vægtprocent af rationen) stammer fra produktionsområdet.

Geografisk område

Det geografiske område har ikke ændret sig og omfatter de samme områder og kommuner, men oprettelsen af provinsen »Verbania Cusio Ossola« har ført til, at visse kommuner, der førhen tilhørte provinsen Novare, nu tilhører den nye provins. Nærmere bestemt omfatter provinsen Verbania Cusio Ossola 77 kommuner, der førhen tilhørte provinsen Novare.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»TOMA PIEMONTESE«

EF-nr.: IT-PDO-0117-01074 – 3.1.2013

BGB ( ) BOB ( X )

1. Betegnelse

»Toma Piemontese«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Ost

3.2. Beskrivelse af produktet med betegnelsen i punkt 1

»Toma Piemontese« er en ost, der udelukkende fremstilles af komælk, enten sødmælk eller letmælk.

Det færdige produkt skal have følgende karakteristika:

— Form: cylinderformet med flade eller næsten flade overflader og let udadbuede sider.

— Mål: 15-35 cm i diameter, side på 6-12 cm.

— Vægt: 1,8-9 kg

(dimensioner og vægt svarer til de værdier, der registreres i begyndelsen af modningsfasen).

— Skorpe for den type, der fremstilles af sødmælk: elastisk og glat, lys strågul og rødbrun, afhængigt af modningsgraden, ikke spiselig.

— Skorpe for den type, der fremstilles af letmælk: ikke særlig elastisk, rustikt udseende, mørk strågul til rødbrun, ikke spiselig.

— Ostemassens struktur: for den type, der fremstilles af sødmælk: blød ostemasse med små spredte huller; for den type, der fremstilles af letmælk: elastisk eller halvfast ostemasse (som udvikler sig i løbet af modningsfasen), med små huller.

— Ostemassens farve: cremefarvet.

— Smag: blød og behagelig med en delikat aroma, for den type, der fremstilles af sødmælk; intens og harmonisk smag, hvis parfumerede aroma bliver mere og mere karakteristisk i løbet af modningsfasen; for den type, der fremstilles af letmælk.

— Fedtindhold i tørstoffet: Mindst 40 % for den type, der fremstilles af sødmælk; mindst 20 % for den type, der fremstilles af letmælk.

3.3. Råvarer (kun for forarbejdede produkter)

Komælk, salt, kalveløbe, eventuelt mælkesyrebakterier og/eller naturlige mælkesyrekulturer. De naturlige mælkesyrekulturer skal være fremstillet i produktionsområdet og/eller stamme fra tidligere forarbejdning af mælken.

3.4. Foder (kun for produkter af animalsk oprindelse)

Kvægets foder skal bestå af grøntfoder eller konserveret grøntfoder eller tørret foder fra græsgange, græsenge eller marker og enge samt hø, der hovedsagelig stammer fra det afgrænsede geografiske område.

3.5. Specifikke etaper af produktionen, som skal finde sted i det afgrænsede geografiske område

Hele fremstillingsprocessen (opdræt af kvæg og mælkeproduktion, koagulering, forarbejdning af koaglet, formning, afdrypning, saltning og modning) skal finde sted i det område, der er angivet i punkt 4.

3.6. Særlige regler vedrørende udskæring, rivning eller emballering osv.

Osten kan markedsføres både hel og udskåret, i portioner eller færdigpakket. Udskæringen i portioner og færdigpakningen kan også finde sted uden for produktionsområdet.

3.7. Specifikke mærkningsregler

Overensstemmelsesmærkningen forud for markedsføringen finder sted ved at påføre en papiretiket (med en diameter på 14-27 cm) og et stempel midt på en af stykkernes flader ved hjælp af et segl til formålet med den beskyttede oprindelsesbetegnelses logo og bogstavet »S« for det produkt, der fremstilles af letmælk. Først efter denne mærkning må produktet markedsføres med den beskyttede oprindelsesbetegnelse »Toma Piemontese«.

Papiretiketten kan påføres ved hjælp af lim til fødevarer.

Den beskyttede oprindelsesbetegnelse »Toma Piemontese«'s logo består af en stiliseret blå ko med påtegnelsen »Toma Piemontese« skrevet med hvid skrift omgivet af en cirkel i det italienske flags farver.

Oprindelsesmærket består af et plasticsegl, i midten af hvilket der er tegnet et kohoved med et stiliseret »T«; den alfanumeriske kode, der identificerer producenten, og som består af et stort bogstav og et tal med to chifre, skal være placeret til venstre for tegningen. For »Toma Piemontese« fremstillet af letmælk skal der være et stort »S« i det lille felt til dette formål over logoet i midten.

Den beskyttede oprindelsesbetegnelse »Toma Piemontese«'s logo findes midt på papiretiketten, og påtegnelsen »Toma Piemontese« er skrevet i den grønne ydercirkel. »Semigrasso« (fremstillet af letmælk) skal også være angivet, hvis der er tale om »Toma Piemontese« fremstillet af letmælk. Når produktet markedsføres i portioner, skal det være påført det samme logo.

4. Præcis afgrænsning af det geografiske område

Det geografiske område, hvor mælken stammer fra, og hvor »Toma Piemontese«-osten forarbejdes og modnes, omfatter følgende provinser: Novare, Vercelli, Biella, Torino, Coni og Verbania Cusio Ossola og kommunerne Monastero Bormida, Roccaverano, Mombaldone, Olmo Gentile og Serole i provinsen Asti og kommunerne Acqui Terme, Terzo, Bistagno, Ponti og Denice i provinsen Alessandria.

5. Tilknytning til det geografiske område

5.1. Det geografiske områdes egenart

Det afgrænsede område er kendetegnet ved en god fordeling af nedbørsmængden, der årligt ligger på 800-1 500 mm, som er lavest om vinteren og topper i foråret og har sekundære perioder med meget nedbør om sommeren og i efteråret — med gode muligheder for vanding i lavlandet. Klimaforholdene, der bestemmes af en kombination af særlige solforhold (med en gennemsnitlig absolut værdi på 5,4 soltimer om dagen, en maksimumværdi på 8,4 soltimer om dagen i juli og en minimumværdi på 3,5 soltimer om dagen i henholdsvis november og december) og jordens karakteristika, er unikke for Europa. Disse jordbunds- og klimaforhold har indvirkning på karakteristikaene for foderet, der i mindre grad udsættes for varme- og vandstress, hvilket fremmer en kraftig vækst. Græsgangene, græsengene og foderafgrøderne er generelt især rige på rajgræs, lucerne og andre græsarter og bælgplanter af høj kvalitet, f.eks. kløver. Foderets kvalitet sikrer en fremragende mælkeproduktion, som kommer til udtryk i ostene i form af en unik smag.

Avlsdyrene har også gavn af disse særlige forhold, der har indflydelse på dyrenes velfærd gennem deres opstaldningsforhold.

Ostemagernes specifikke adresse på tidspunktet for ituskæringen af koaglet er afgørende for, at der opnås en ostemasse af passende konsistens, som er blød med små spredte huller.

5.2. Produktets egenart

Osten er kendetegnet ved en ostemasse med blød struktur og små spredte huller.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlige klimaforhold, f.eks. de store nedbørsmængder, den høje luftfugtighed og de karakteristiske solforhold, kombineret med håndelaget hos ostemagerne, der har været i stand til at udnytte dem optimalt, har gjort det muligt at udnytte det afgrænsede produktionsområdes potentiale fuldt ud i »Toma Piemontese«, som er en ostetype, der hovedsagelig er kendetegnet ved en særlig blød ostemasse. På tidspunktet for ituskæringen af koaglet, som fremstilles uden opvarmning eller ved meget let delvis opvarmning, opnår ostemagerne, takket være deres særlige håndelag, ostekorn, som sikrer den rette balance mellem ostemassen og vallen.

Derudover gør den særlige modning, som traditionelt finder sted i naturlige grotter eller under passende forhold, og som er kendetegnet ved en meget høj luftfugtighed, det muligt også i denne fase at bevare ostemassens blødhed.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure ved at offentliggøre forslaget om ændring af den beskyttede oprindelsesbetegnelse »Toma Piemontese« i Gazzetta Ufficiale, det italienske statstidende, nr. 51 af 1.3.2012.

Den konsoliderede udgave af produktionsbestemmelserne kan ses på:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til fødevare- og skovministeriets, Ministero delle politiche agricole alimentari e forestali, hjemmeside (http://www.politicheagricole.it) og klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.